**סיפורי גבורה**

**רמי דוידיאן**

רמי דוידיאן, משווק דלקים לחקלאים ביישובי העוטף, שמתגורר במושב פטיש הסמוך לאופקים, התעורר באותה השבת בביתו עוד לפני האזעקות הראשונות. הוא לא ידע שהשבת הזאת תהפוך לארבע יממות ארוכות וכואבות, שבמהלכן הוא יציל מאות צעירים מידי המחבלים. רק מאוחר יותר יגלה שגם אחייניתו, אופיר דוידיאן בת ה־18, חיילת ששירתה בבסיס אורים, נרצחה.

ברבע לשבע קיבל שיחה מחבר, שביקש ממנו לחלץ בן של חבר שלו ממסיבה שמתקיימת באזור. הוא לא חשב פעמיים ונכנס לרכב. "דהרתי לכיוון נקודת הציון שנתנו לי. כשהגעתי לכניסה למושב ראיתי שני זוגות אופניים זרוקים על הכביש. לידם היו שלוש אצבעות חתוכות ודם. חשבתי שמדובר בתאונת דרכים. ביקשתי מהחתן שלי שיבוא לקחת את האופניים, פניתי ימינה ואחרי 200 מטר ראיתי טנדר בצד הכביש, ואנשים ירויים בתוכו. עדיין לא נפל לי האסימון. חשבתי שאולי מדובר בחיסול חשבונות של בדואים. המשכתי לנסוע, ואחרי קילומטר ראיתי נחילי ילדים אבודים בשטחים, כל אחד רץ לכיוון אחר, והתחלתי להבין מה קורה פה. התחלתי לאסוף אותם אליי, ובמקביל, בטלפון השני שלי, ביקשתי מהחתן שלי וממישהי נוספת במושב לפתוח את המקלטים והתחלתי להחזיר את הילדים למושב, חלק ברכב וחלק רגלית".

יום שלם המשיך דוידיאן לחלץ עוד ועוד אנשים. מהוואדיות, מהעצים, מהפרדסים, ממטעי האבוקדו, מתוך המסיבה. האזור שרץ מחבלים, אבל הוא פנה בדרכים העקיפות, בשטחים שרק מי שחי באזור שנים ונושם את האדמה מכיר. יותר מ־15 גיחות ביצע לאזורים מוכי היריות, הטילים והדם. אדוה דדון, עיתונאית חדשות 12, הצטוותה אליו באותן שעות, ובשידור חי ראו כיצד שניהם רצים בשטחים שורצי המחבלים, מאתרים ניצולים ומחלצים את כל מי שיכלו, תחת אש וללא ליווי צבאי. תוך כדי הודיעו למשפחות הניצולים, בטלפון ובשידור. בפעמים הראשונות עוד נסע דוידיאן הלוך וחזור, אבל אז הקים חמ"ל משל עצמו. הוא היה נכנס לשטחים, מוציא צעירים למקום מפגש עם כמה בני משפחה וקרובים שסייעו לו. הם הסיעו אותם למושב פטיש, שם כבר חיכו להם במקלטים.

לדוידיאן היה קושי להוציא את האנשים ממקום מסתורם. "המחבלים חיכו להם כמו טרף, רק שירימו את הראש או יצאו מהפרדס. באחד החילוצים בחורה בשם עמית התחננה שאציל אותה, אבל לא היה לה אינטרנט לשלוח לי נקודת ציון. אז צפצפתי עם הצופר של הרכב ואמרתי לה שככל שזה מתגבר שתגיד חם או קר. כשהגעתי אליה נדהמתי לגלות שהיא כבר מוקפת בשישה מחבלים. התחלתי לדבר איתם בערבית, אמרתי להם שאני מוסלמי וקוראים לי אבו רמי".

"מה אתם עושים פה, איך אתם מרגישים?", שאל אותם, והזהיר שתכף יגיעו חיילים למקום. הוא ידע היטב באותו הזמן ששום צבא לא בדרך. "בעוד חמש דקות החיילים יהרגו אותי וגם אתכם. אתם תברחו לכיוון הזה ואני לכיוון השני, אבל לפני, תנו לי את הילדה, וככה נינצל כולנו", אמר להם. להפתעתו, זה עבד. "הבאתי אותה אליי הביתה, וכך זה נמשך עד השעות הקטנות. לפי הרישומים במושב, הגיעו 750-700 ניצולים. היה לי קשה להוציא אותם מהמחבוא כי הם לא האמינו שאני יהודי. הסתתרתי בין השוחות והעצים, מאתר אותם ונותן להם יד. לצערי אספתי המון גופות, ואמרתי שאחזור לקחת אותן בהמשך. לא יכולתי להשאיר אותן בלילה בשטח. רק רציתי להוציא כמה שיותר", הוא אומר בצער.

אלפי הודעות וטלפונים הוא קיבל - מאלה שהסתתרו בשטח ומההורים הנטרפים מדאגה. מספר הטלפון שלו הופץ בכל הארץ, שמו של המלאך שמסכן חייו כדי להציל את הילדים מהתופת יצא למרחקים באותם ימים. לחלק מנקודות הציון ששלחו לו הגיע מאוחר מדי. "כשהגעתי לילדים הם לא היו בין החיים, אבל לא יכולתי להגיד את זה להורים. נאלצתי לשקר להם שאני לא מוצא, כי לא הייתי הכתובת לבשר להם את זה. אמרתי להם שזה שטח צבאי סגור. אמא אחת שלחה לי תמונה של מיגונית, וכשהגעתי לשם לא יכולתי להגיד לה שאין חיים בתוכה".

(נתוך כתבה על רמי ב"גלובס")

**לינקים לסרטונים רלוונטיים ומידע נוסף**

[**הכתבה המלאה בגלובס**](https://www.globes.co.il/news/sparticle.aspx?did=1001464766)